Tartu Hansa Kool

Tartu Hansa Kool on põhikool Tartus. Kool asub aadressil Anne tänav 63.

Kooli eelkäija oli 1978. aastal asutatud Tartu 12. Keskkool, mis alustas tööd vastvalminud majas. Kooli esimene direktor oli Valter Johanson, õppealajuhatajad olid Maie Buraeva ja Aave Kõrgesaar. Kooli sümboliks valiti öökull, kelle üks silm on kinni ja teine avatud.

1995. aastal muudeti kool majanduskallakuga gümnaasiumiks ja nimetati Tartu Kommertsgümnaasiumiks. 

2014. aasta sügisel organiseeriti õppeasutus ümber põhikooliks Tartu Hansa Kool."Tartu saab Hansa, Puškini ja Variku kooli". Postimees 14. mai 2014

Sündmusi kooli ajaloos 
1979/80 – Tartu 12. Keskkooli lastekoor osales esmakordselt laulupeol.
1980/81 – õpilaste arv kerkis üle 1700.
1981/82 – Mare Jannestest sai kooli ajaloos esimene kuldmedaliga lõpetaja.
1982/83 – I sõprusfestival. Külla tulid Kaunase 12., Daugavpilsi 12. ja Leningradi 1. Keskkool.
1983/84 – koolirühm saavutas EÕM-i lauluvõistlusel I koha (õpetaja Tiiu Millistfer)
1984/85 – Rapla karikaturniiril saavutas III koha kooli korvpallimeeskond koosseisus Tarvi Uusen, Kaido Paal, Indrek Karp, Indrek Parmasto, Urmo Laas ja Toomas Tralla.
1985/86 – lõpetajad kinkisid koolile lipu. Eestis anti keskkooli lõpetajatele esimest korda hõbemedaleid. Kooli lõpetas hõbemedaliga seitse õpilast, nende hulgas ka praegune õpetaja Ilona Borotkin.
1986/87 – keskkooli lõpetajad kinkisid koolile mälestuseks lipuvardad.
1987/88 – toimus ajalooline ümberkorraldus klassinumbrites, näiteks 7. klassist sai 9. klass.
1988/89 – kooli 10. aastapäev. Kooli sümbol öökull avas ka teise silma, näitamaks, et ollakse juba suuremad ja targemad.
1989/90 – septembris alustasid 2a ja 2b klassi õpilased vene keele asemel inglise keele süvaõpet.
1990/91 – kooli direktoriks sai Priit Hänni.
1991/92 – toimusid ainulaadne 1. septembri avaaktus päikeseloojangul tiigi kaldal ja esimene jõulukontsert Pauluse kirikus. Segakoori 10. aastapäeva kontserdil Tartu ülikooli aulas kõlas kooli laulu esmaettekanne (autor H. Tarvo).
1992/93 – kooli 15. aastapäev. Korrastati võõrkeelte süvaõppe ning valik- ja vabaainete kaudu majandusainete õpetamise süsteemi.
1993/94 – avati arvutiklass.
1994/95 – märtsis sai 11. klassi õpilane Kristina Šmigun kaks II kohta Gällivares juunioride suusatamise maailmameistrivõistlustel.
1995/96 – kool sai nimeks Tartu Kommertsgümnaasium.
1996/97 – valiti esimene õpilasomavalitsus.
1997/98 – kool sai Interneti püsiühenduse. Kõrgkoolis jätkas õpinguid 94% lõpetajatest.
1998/99 – kooli 20. aastapäev. Ilmus õpetajate Astrid Ausi ja Merike Küti koostatud kirjanduslik almanahh.
1999/2000 – õpetajate Ana Valdmanni ja Õie Veberi eestvedamisel viidi läbi ülekooliline terviseedendusprojekt "Olla nii terve kui võimalik". Koolis asus tööle psühholoog.
2000/01 – toimus esimene gümnaasiumiastme ja õpetajate jõuluball. Kool liitus rahvusvahelise koolide koostööprojektiga COMENIUS "SOS – päästke meie mered".
2001/02 – toimus I õpilaskonverents. Kooli võistkond osales Põhjamaade koolispordi festivalil Taanis, kus saavutati II koht kergejõustikus ja IV koht sulgpallis.
2002/03 – avati teine arvutiklass.
2003/04 – kooli 25. aastapäev. Valmis judosaal. Kooli toitlustamisega hakkas tegelema Fazer Amica.
2004/05 – esimesse klassi astus vaid 24 õpilast.
2005/06 – kooli asus tööle sotsiaalpedagoog ja uus õppealajuhataja Marika Vares. 9. klasside õpilased osalesid Euroopa kevadpäeva ajaveebide võistlusel, kus saavutati I koht ja võideti reis Brüsselisse. Tähistati kooli vilistlase Kristina Šmiguni kuldset saavutust Torino olümpiamängudel.
2006/07 – koolis oli kaunite kunstide aasta: toimus kunsti- ja käsitöönäitus "Kommertsiõu", 17 õpilastööd valiti üle-eestilisele kunstinäitusele "Õuepuu". Koolinoorte laulupeole "Ilmapuu lävel" sõitsid koorid, keda hinnati järgmiste kategooriatega: mudilaskoor – I, poistekoor – II, lastekoor – I ja segakoor – II. Kooli lõpetas 27. lend. 70 lõpetajast kolm said kuld- ja kaks hõbemedali.
2014/15 – kool muudeti põhikooliks ja sai nime Tartu Hansa Kool. Tartu Hansa Koolis alustab tööd huvijuht Helena Stambergi eestvedamisel õpilasesindus (ÕE).
2015/16 – 16. mail toimus Tartu Hansa Kooli esimene perepäev. Õppeaastaks valmib IV korruse A-korpuse remont ja sellel alal hakkavad toimuma avatud klassiruumi metoodika järgi II kooliastme matemaatika, loodusainete, muusika-ja kunstiõpetuse tunnid.
2016/17 – kooli liitus VEPA Käitumisoskuste Mängu programmiga. Kooli toitlustamisega hakkas tegelema Dussmann.
2017/18 – seoses Eesti Vabariigi 100. aastapäevaga käis koolis hulgaliselt külalisi, loodi näitusena ajatelg „Eesti läbi 100 aasta“, käidi õppekäikudel jne. Esmakordselt toimus meelerahu ja muusika laager (MUMELA) poistekoori poistele.
2018/19 – Hansa Kooli juubeliaasta. Toimusid mitmed TaHK 5. aastapäeva üritused. Laulupeo 150. sünnipäeva tähistasid ka kooli lauljate ja tantsijate kollektiivid. Osaleti Tartu laulupeol ja tantsupäeval „Loodud jääma“ ning Tallinnas XXVII laulu- ja XX tantsupeol „Minu arm“. Eelkooliga paralleelselt alustas tööd Lastevanemate Kool.
2019/20 – kool liitus haridusprogrammiga "Liikuma kutsuv kool". Alates 16. märtsist 2020 oli kogu kool distantsõppel. Ebatavaline aeg lõi ebatavalise võimaluse - 1. aprillil sai igaüks, kes soovis, tantsida kodus teistmoodi kaerajaani. Sellest toredast tantsust valmis vahva video.
2020/21 – Esinesime folkloorirühmana Jauramid meeleoluka pärimuskavaga. Hansa kooli õpilased ja õpetajad võtsid osa Sõnause sõnakorje võistlusest ja võitsid parima koolikollektiivina preemiareisi Tallinna. Reisi tähtsündmuseks kujunes president Kersti Kaljulaidi vastuvõtt Kadrioru roosiaias.
2021/22 – 1. septembril 2021 avati koolimaja ees mälestuspingid kooli varasematele direktoritele (Valter Johanson ja Priit Hänni) ja kaks väliklassi esimestele õppealajuhatajatele (Maie Buraeva ja Aave Kõrgesaar). TaHK õpilaste liikumisaktiivsuse suurendamiseks rajati koolihoovi puude alla madalseiklusrada. Tiiki ümbritsevale kõnniteele joonistati maha 250 meetri pikkune liikumisrada. Projekti “Make Europe Bloom” raames prinditi koolimajale seinamaaling (kunstnik Anastasia Lemberg-Lvova). Korraldati Ukraina toetuseks mitu heategevuslikku maiustuste ja meenete müüki. Kogutud toetus anti üle MTÜ-le Slava Ukraini. 2021. aasta jõuluaja heateoks koguti üle 12 kastitäie toiduaineid, mis annetati Toidupangale.
2022/23 – valmis Tartu Hansa Kooli kooli laul, mille sõnad koostas vilistlane Lauri Räpp koos õppejuhi Maarika Varese ja III kooliastme õpilastega.

Tuntud vilistlasi

Kristina Šmigun-Vähi
Alari Kivisaar
Emil Rutiku
Rauno Märks
Anett Kulbin
Lauri Räpp
Kristjan Jakobson 

Viited

Välislingid
Tartu Hansa Kooli koduleht

Kategooria:Tartu koolid